Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2014/001 EL/Nutriart) /* COM/2014/0376 final */





DÔVODOVÁ SPRÁVA KONTEXT NÁVRHU 1. Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF), sú stanovené v nariadení Európskeho parlamentu a Rady (ES) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006[1] (nariadenie EGF). 2. Grécke orgány podali žiadosť EGF/2014/001 EL/Nutriart o finančný príspevok z fondu EGF v dôsledku prepúšťania v spoločnosti Nutriart S.A. a ukončenia spolupráce s 25 poskytovateľmi a následnými výrobcami: spoločnosťou AR.ZIGAS & SIA a 24 samostatne zárobkovo činnými osobami, ktorých činnosť sa skončila a bola závislá od primárneho podniku v Grécku. 3. Po preskúmaní tejto žiadosti Komisia v súlade so všetkými uplatniteľnými ustanoveniami nariadenia EGF dospela k záveru, že podmienky na udelenie finančného príspevku z fondu EGF sú splnené. ZHRNUTIE ŽIADOSTI Žiadosť EGF: || EGF/2014/001 EL/Nutriart Členský štát: || Grécko Príslušné regióny (úroveň NUTS 2): || Κεντρική Μακεδονία (Stredná Makedónia) (EL12) Aττική (Atika) (EL30) Dátum podania žiadosti: || 5. február 2014 Dátum potvrdenia prijatia žiadosti: || 14. február 2014 Dátum žiadosti o doplňujúce informácie: || 19. február 2014 Termín na poskytnutie doplňujúcich informácií: || 2. apríl 2014 Termín na dokončenie posúdenia: || 25. jún 2014 Intervenčné kritérium: || Článok 4 ods. 1 písm. a) nariadenia EGF Primárny podnik: || Nutriart S.A Odvetvia hospodárskej činnosti (divízia NACE rev. 2): || Divízia 10 (Výroba potravín)[2] Počet pobočiek, dodávateľov a následných výrobcov: || 25 Referenčné obdobie (štyri mesiace): || 16. júl 2013 – 16. november 2013 Počet prepustených osôb alebo ukončení činnosti počas referenčného obdobia (a): || 505 Počet prepustených osôb alebo ukončení činnosti pred referenčným obdobím alebo po ňom (b): || 3 Celkový počet prepustených osôb (a + b): || 508 Celkový odhadovaný počet príjemcov: || 508 Počet mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET): || 505 Výdavky na personalizované služby (EUR) || 9 950 000 Výdavky na vykonávanie fondu EGF[3] (EUR) || 210 000 Výdavky na vykonávanie fondu EGF (%) || 2,07 Celkový rozpočet (EUR) || 10 160 000 Príspevok z fondu EGF (60 %) (EUR) || 6 096 000 POSÚDENIE ŽIADOSTI Postup 4. Grécke orgány podali žiadosť EGF/2014/001 EL/Nutriart 5. februára 2014, do 12 týždňov odo dňa, keď boli splnené intervenčné kritériá stanovené v nasledujúcich odsekoch 6 až 8. Komisia potvrdila príjem žiadosti do dvoch týždňov od dátumu podania žiadosti, 14. februára 2014. Dňa 19. februára 2014 Komisia požiadala grécke orgány o poskytnutie doplňujúcich informácií. Grécke orgány poskytli doplňujúce informácie do šiestich týždňov od dátumu žiadosti. Termín 12 týždňov od prijatia úplnej žiadosti, do ktorého by Komisia mala dokončiť posúdenie súladu žiadosti s podmienkami na poskytnutie finančného príspevku, uplynie 25. júna 2014. Oprávnenosť žiadosti Príslušné podniky a príjemcovia 5. Žiadosť sa týka 508 pracovníkov prepustených v spoločnosti Nutriart S.A. (primárny podnik) a 25 poskytovateľov a následných výrobcov: spoločnosti AR.ZIGAS & SIA a 24 samostatne zárobkovo činných osôb, ktorých činnosť sa skončila a bola závislá od primárneho podniku. Primárny podnik fungoval v hospodárskom odvetví klasifikovanom v rámci divízie 10 NACE rev. 2[4] Výroba potravín. Príslušné podniky na nachádzajú v regiónoch na úrovni NUTS[5] 2 Stredná Makedónia (EL12) a Atika (EL30). Podniky a počet prepustených pracovníkov Nutriart S.A. || 481 3 AR.ZIGAS & SIA Celkový počet podnikov: 2 || Celkový počet prepustených pracovníkov: || 484 Celkový počet samostatne zárobkovo činných osôb, ktorých činnosť sa skončila: || 24 Spolu (pracovníci a samostatne zárobkovo činné osoby): || 508 Intervenčné kritériá 6. Grécke orgány predložili žiadosť podľa intervenčného kritéria článku 4 ods. 1 písm. a) nariadenia EGF, v ktorom sa stanovuje hranica aspoň 500 prepustených pracovníkov alebo skončenej činnosti samostatne zárobkovo činných osôb za referenčné obdobie štyroch mesiacov v podniku v členskom štáte vrátane prepustených pracovníkov alebo skončenej činnosti samostatne zárobkovo činných osôb u jeho dodávateľov a následných výrobcov. 7. Referenčné obdobie štyroch mesiacov je od 16. júla 2013 do 16. novembra 2013. 8. Žiadosť sa týka: – 478 pracovníkov prepustených[6] v primárnom podniku počas referenčného obdobia štyroch mesiacov, – troch pracovníkov prepustených u jedného dodávateľa primárneho podniku počas referenčného obdobia štyroch mesiacov a – 24 samostatne zárobkovo činných osôb,[7] ktorých činnosť sa skončila počas referenčného obdobia štyroch mesiacov. Výpočet prepustených osôb a ukončenia činnosti 9. Pokiaľ ide o 481 pracovníkov prepustených v primárnom podniku a u dodávateľa, počet prepustených osôb sa vypočítal k dátumu ukončenia pracovnej zmluvy de facto alebo jej uplynutia. 10. Pokiaľ ide o 24 samostatne zárobkovo činných osôb, dátum ukončenia činností bol určený v súlade s vnútroštátnymi právnymi predpismi a je to dátum ukončenia v daňových službách. Oprávnení príjemcovia 11. Okrem už uvedených pracovníkov a samostatne zárobkovo činných osôb zahŕňajú oprávnení príjemcovia aj troch pracovníkov prepustených pred referenčným obdobím štyroch mesiacov. Títo pracovníci boli prepustení po všeobecnom oznámení o plánovanom prepúšťaní[8] 21. júna 2013. Je možné stanoviť jasnú príčinnú súvislosť s udalosťou, ktorá spustila prepúšťanie počas referenčného obdobia. 12. Celkový počet oprávnených príjemcov je 508. Súvislosť medzi prepúšťaním a celosvetovou finančnou a hospodárskou krízou určená v nariadení (ES) č. 546/2009 13. S cieľom stanoviť súvislosť medzi prepúšťaním a ukončením činnosti a celosvetovou finančnou a hospodárskou krízou určenú v nariadení (ES) č. 546/2009 Grécko uvádza, že grécke hospodárstvo je v hlbokej recesii už šiesty rok za sebou (2008 – 2013). Podľa gréckeho štatistického úradu ELSTAT od roku 2008 klesol HDP Grécka o 25 %, verejná spotreba o 21 % a súkromná spotreba o 32,3 %, pričom nezamestnanosť stúpla o 20,6 %. 14. Pokles HDP navyše spôsobil prehĺbenie rozdielu medzi HDP na obyvateľa Grécka a EÚ, pričom sa ukončilo napredovanie Grécka smerom k hospodárskej konvergencii v období rokov 1995 – 2007. 15. S cieľom riešiť splátky zahraničného dlhu grécka vláda v roku 2008 prijala nepopulárne opatrenia, ako napríklad zvýšenie daňových výnosov, zjednodušenie verejných výdavkov a zníženie platov verejných zamestnancov. V snahe zvýšiť konkurencieschopnosť gréckeho hospodárstva klesali mzdy aj v súkromnom sektore. Od roku 2008 tisícky podnikov ukončili svoju činnosť a prepustili zamestnancov, prípadne samostatne zárobkovo činné osoby ukončili svoje činnosti, čo prispelo k prudkému nárastu nezamestnanosti. Okamžitým následkom nižších príjmov bolo zníženie spotreby. 16. V roku 2009 pokles spotreby domácností v Grécku zaznamenal rovnaký negatívny trend ako v krajinách EÚ-27. V rokoch 2010 a 2011 došlo k oživeniu spotreby domácností na úrovni EÚ 27 a v roku 2012 nasledoval pokles. Spotreba domácností v Grécku klesá od začiatku finančnej a hospodárskej krízy a čísla sa každý rok zhoršujú. Spotreba domácností (% zmena v porovnaní s predchádzajúcim rokom) || 2008 || 2009 || 2010 || 2011 || 2012 EÚ 27 || 0,44 || – 1,67 || 1,04 || 0,26 || – 0,74 Grécko || 4,67 || – 1,91 || – 6,39 || – 7,91 || – 9,07 17. Podľa správy ELSTAT o príjme a životnej úrovni domácností bolo v roku 2012 až 23 % Grékov pod hranicou chudoby[9]. Udalosti, ktoré spôsobili prepúšťanie a ukončenie činnosti 18. Podľa gréckych orgánov hlavné tri udalosti, ktoré spôsobili prepúšťanie, boli: 1. pokles dostupného príjmu domácností – v dôsledku zvýšenia daňového zaťaženia, zníženia platov (súkromných aj verejných zamestnancov) a zvyšovania nezamestnanosti – čo malo za následok prudký pokles nákupnej sily; 2. oneskorenie platieb zo strany väčšiny zákazníkov spoločnosti Nutriart a 3. rapídnym znížením úverov pre podniky a jednotlivcov v dôsledku nedostatku hotovosti v gréckych bankách. 19. Spoločnosť Nutriart vznikla v roku 2008 prevzatím a zlúčením troch podnikov: Katselis Ch. Sons S.A. (výrobca pekárenských výrobkov), Elvipet S.A. (špecializovala sa na mrazené výrobky z cesta pre stravovacie podniky) a Allatini S.A. (podnik založený v roku 1836 známy múkou špičkovej kvality). Spoločnosť Nutriart odvtedy vyrábala pekárenské výrobky a pečivo, napríklad chlieb z rôznych zŕn, chlebové tyčinky, rožky, mafiny, francúzske srdiečka, croissanty atď. na konečnú spotrebu a zmrazené a konzervované cesto pre stravovacie podniky. 20. V dôsledku poklesu nákupnej sily gréckych domácností po poklese gréckeho hospodárstva od začiatku hospodárskej a finančnej krízy prudko poklesol dopyt po iných než základných výrobkoch. Dopyt po sladkých pekárenských výrobkoch a pečive poklesol v rokoch 2008 – 2013 o 41 %. Tento pokles dopytu mal priamy vplyv na obrat spoločnosti Nutriart, ktorý sa znížil zo 79,25 mil. EUR v roku 2010 na 38,32 mil. EUR v roku 2011 a ďalej na 20,23 mil. EUR v roku 2012. V roku 2013 (január až máj) bol obrat tohto podniku len 5,49 mil. EUR. 21. Ďalším dôsledkom recesie gréckeho hospodárstva bol nárast oneskorenia platieb. Väčšina zákazníkov spoločnosti Nutriart predĺžila splatnosť faktúr zo 120 na 240 dní, čo malo za následok nedostatok hotovostného toku v spoločnosti Nutriart. 22. S cieľom riešiť nedostatok hotovostného toku sa spoločnosť Nutriart neúspešne snažila získať finančnú pomoc od bánk. Podľa Gréckej národnej banky ročná miera rastu úverov poskytnutých domácnostiam a podnikom (okrem finančných podnikov) bola od roku 2010 záporná v dôsledku nedostatku hotovosti v gréckych bankách. 23. Zníženie obratu v dôsledku poklesu spotreby v kombinácii s oneskorením platieb a neplatením faktúr a znížením úverov spôsobili, že spoločnosť Nutriart nebola schopná nájsť riešenie a skončila podnikanie bankrotom a následným prepúšťaním. Očakávané účinky prepúšťania na miestne, regionálne a celoštátne hospodárstvo a zamestnanosť 24. K prepúšťaniu došlo v regiónoch Atika (60 %) a Stredná Makedónia (40 %). Grécke orgány uvádzajú, že prepúšťanie v spoločnosti Nutriart ešte viac zhorší situáciu v oblasti nezamestnanosti, ktorá je už zlá v dôsledku hospodárskej a finančnej krízy a v oboch regiónoch sa zdá byť obzvlášť krehká. Vo štvrtom štvrťroku 2013 bola miera nezamestnanosti v Atike 28,2 % a v Strednej Makedónii 30,3 %[10]. V oboch regiónoch je navyše nedostatok voľných pracovných miest v porovnaní s vysokým počtom uchádzačov o zamestnanie. V dôsledku toho je 70 % nezamestnaných osôb bez zamestnania dlhšie ako 12 mesiacov. V Strednej Makedónii je situácia mladých uchádzačov o prácu obzvlášť dramatická, lebo miera nezamestnanosti mladých ľudí je 60,4 %. 25. V dôsledku bankrotu podnikov ako Nutriart S.A. v sekundárnom hospodárskom odvetví je grécke hospodárstvo v procese „sťahovania investícií“ (t. j. stráca výrobné kapacity). Podľa OECD hrubý fixný kapitál[11] v období rokov 2008 – 2013 poklesol o 20 %. Prepúšťanie v spoločnosti Nutriart zvýši počet uchádzačov o prácu v oblasti a strata výrobných kapacít súvisiacich s bankrotom podniku zníži počet dostupných pracovných miest. Prepúšťanie má preto závažný negatívny vplyv na regionálne a miestne hospodárstvo. 26. Atika navyše tvorí 43 % gréckeho HDP, preto zavretie podnikov so sídlom v tomto regióne má negatívny vplyv na celé grécke hospodárstvo. Dotknutí príjemcovia a navrhované opatrenia Dotknutí príjemcovia 27. Rozdelenie dotknutých pracovníkov a samostatne zárobkovo činných osôb podľa pohlavia, štátnej príslušnosti a vekových skupín: Kategória || Počet dotknutých príjemcov Pohlavie: || Muži: || 337 || (66,34 %) || Ženy: || 171 || (33,66 %) Štátna príslušnosť: || Štátni príslušníci EÚ: || 501 || (98,62 %) || Štátni príslušníci krajín, ktoré nepatria do EÚ: || 7 || (1,38 %) Veková skupina: || 15 – 24 rokov: || 1 || (0,20 %) || 25 – 29 rokov: || 27 || (5,31 %) || 30 – 54 rokov: || 439 || (86,42 %) || 55 – 64 rokov: || 41 || (8,07 %) || nad 64 rokov: || 0 || (0,00 %) 28. Odhadovaný počet dotknutých pracovníkov a samostatne zárobkovo činných osôb zúčastňujúcich sa opatrení je 508. 29. Grécke orgány poskytnú personalizované služby spolufinancované fondom EGF až 505 mladým ľuďom, ktorí nie sú zamestnaní, ani nie sú v procese vzdelávania alebo odbornej prípravy (NEET), do 30 rokov ku dňu predloženia žiadosti, vzhľadom na to, že ku všetkým prepusteniam uvedených v odseku 8 dochádza v regiónoch na úrovni NUTS 2 v Strednej Makedónii (EL12) a Atike (EL30), ktoré sú oprávnené v rámci iniciatívy na podporu zamestnanosti mladých ľudí. 30. Celkový odhadovaný počet dotknutých príjemcov, pri ktorých sa očakáva účasť na opatreniach vrátane NEET, je preto 1 013. Oprávnenosť navrhovaných opatrení 31. Personalizované služby, ktoré sa majú poskytovať prepusteným pracovníkov, samostatne zárobkovo činným osobám, ktorých činnosť sa skončila, a NEET, pozostávajú z nasledujúcich opatrení, ktoré spoločne tvoria koordinovaný balík personalizovaných služieb. – Profesijné poradenstvo: Toto sprievodné opatrenie, ktoré sa ponúkne všetkým účastníkom, zahŕňa tieto fázy: 1 Informácie určené NEET. Na rozdiel od 508 dotknutých pracovníkov, ktorí už sú určení (bývalí pracovníci, dodávatelia a následní výrobcovia spoločnosti Nutriart), sa skupina dotknutých NEET ešte musí vymedziť. Okrem iných kritérií na výber dotknutých NEET použijú grécke orgány vyjadrenie záujmu. Na tento účel zamýšľajú spustiť informačné kampane zamerané osobitne na NEET. 2 Prijatie a registrácia. Prvé opatrenie poskytnuté všetkým účastníkom (pracovníkom a NEET) zahŕňa informácie o dostupných službách a programoch odbornej prípravy a o zručnostiach a požiadavkách na odbornú prípravu. 3 Posúdenie zručností a osobný dokument týkajúci sa zamestnania. Cieľom je pomôcť pracovníkom a NEET určiť ich vlastné zručnosti a príležitosti týkajúce sa ich vlastných záujmov a vytvoriť realistický kariérny plán. Posúdenie zručností zahŕňa intenzívne a personalizované poradenstvo štruktúrované ako cesta pozostávajúca z rôznych stupňov, v ktorých pracovník a poradca pracujú na téme (napr. príležitosti, záujmy, analýza motivácií a očakávaní, prekážky atď.). Po tomto posúdení sa vytvorí osobný dokument týkajúci sa zamestnania, ktorý bude obsahovať zhrnutie zručností účastníka/účastníčky, jeho/jej individuálny projekt a akčný plán. 4 Podpora pri hľadaní práce a profesijné poradenstvo. Tento bod zahŕňa: 1. odbornú prípravu v oblasti horizontálnych tém, ako sú rozvoj sociálnych zručností, prispôsobovanie sa novým situáciám, rozhodovanie; 2. pomoc pri hľadaní práce vrátane informácií o dostupných pracovných miestach, aktívneho vyhľadávania miestnych a regionálnych príležitostí na zamestnanie, techník hľadania práce a odbornej prípravy v oblasti písania životopisov a sprievodných listov a prípravy na pracovný pohovor; 3. profesijné poradenstvo: poradcovia poskytnú prepusteným pracovníkom poradenstvo v oblasti voľby povolania a navedú ich ku konkrétnym pracovným ponukám. 5 Vedenie smerom k zamestnaniu. Poradcovia budú tiež sprevádzať pracovníkov a NEET počas realizácie ich dráh odbornej prípravy a individuálnych plánov reintegrácie do zamestnania. 6 Monitorovanie. Tento bod poskytuje sledovanie účastníkov počas šiestich mesiacov od ukončenia vykonávania opatrení. – Vzdelávanie, rekvalifikácia a odborná príprava. Toto opatrenie pozostáva z poskytovania kurzov odbornej prípravy pracovníkom a NEET v súlade s ich potrebami identifikovanými počas konzultácií o povolaní a v oblastiach a odvetviach s dobrými rozvojovými vyhliadkami, ktoré zodpovedajú rozpoznaným potrebám na trhu práce. Kurzy odbornej prípravy by mohli byť doplnené stážami. – Osobitné poradenské služby zamerané na podnikanie a rozvoj inkubátora. Toto opatrenie pozostáva z osobitných poradenských služieb zameraných na podnikanie orientované na „menej tradičné“ podniky a rozvoja „inkubátora“. Inkubátor je štruktúra, ktorá poskytne osobitnejší a komplexnejší rozsah poradenstva podporovaním jedného alebo viacerých klastrov nových podnikov, ktoré sú vzájomne prepojené a umožňujú účastníkom spájanie sa do sietí a spoločné činnosti v podnikovom prostredí (efektívnejšie spoločné riešenie problémov, zdieľanie skúseností a osvedčených postupov atď.). Cieľom tejto štruktúry je podporovať tých podnikateľov, ktorých podniky sú menej tradičné a môžu prinášať väčší osoh z využívania nových technológií, inovačnejších prístupov atď. Účastníci, ktorí sa zaujímajú o založenie podniku, získajú všeobecnú podporu a poradenstvo zamerané na podnikanie v rámci opatrenia súvisiaceho s profesijným poradenstvom. Odhaduje sa, že približne 150 účastníkov s úmyslom založenia vlastného podniku bude mať svoj podnikateľský nápad dostatočne zrelý na to, aby umožňoval založenie podniku, no nie všetkým budú ponúknuté služby inkubátora, lebo inkubátor je určený pre inovačné podniky. – Príspevok na založenie podniku: Pracovníci alebo NEET, ktorí si založia vlastný podnik, získajú do 15 000 EUR ako príspevok na pokrytie nákladov súvisiacich so založením. Jednou z najväčších ťažkostí, ktorým podnikatelia v Grécku čelia pri zakladaní podniku, je prístup k financovaniu. Banky v dôsledku nedostatku hotovosti zamietajú väčšinu žiadostí o úver. Cieľom tohto opatrenia je podporiť podnikanie prostredníctvom tejto finančnej podpory. – Príspevok na hľadanie práce. Na pokrytie nákladov súvisiacich s účasťou na profesijnom poradenstve získajú príjemcovia 50 EUR za každý deň účasti. Počas odbornej prípravy tento príspevok bude 7,5 EUR na hodinu. – Príspevok na mobilitu. Pracovníci alebo NEET, ktorí prijmú pracovné miesto vyžadujúce zmenu pobytu, dostanú jednorazovú sumu 2 000 EUR na pokrytie potrebných výdavkov. 32. Navrhované opatrenia opísané v tomto dokumente predstavujú aktívne opatrenia trhu práce v rámci oprávnených opatrení stanovených v článku 7 nariadenia EGF. Tieto opatrenia nenahrádzajú pasívne opatrenia sociálnej ochrany. 33. Grécke orgány potvrdili, že žiadne z týchto opatrení nie je na základe vnútroštátnych právnych predpisov alebo kolektívnych zmlúv v zodpovednosti podnikov. Odhadovaný rozpočet 34. Odhadované celkové náklady sú 10 160 000 EUR, z čoho 9 950 000 EUR tvoria výdavky na personalizované služby a 210 000 EUR tvoria výdavky na činnosti súvisiace s prípravou, riadením, informovaním a propagáciou, kontrolou a vykazovaním. 35. Celková výška finančného príspevku požadovaného z fondu EGF je 6 096 000 EUR (60 % celkových nákladov). Opatrenia || Odhadovaný počet účastníkov || Odhadované náklady na účastníka (EUR) (*) || Odhadované celkové náklady (EUR) (**) Personalizované služby (opatrenia podľa článku 7 ods. 1 písm. a) a c) nariadenia EGF) Profesijné poradenstvo || 1 013 || 1 246 || 1 262 500 Vzdelávanie, rekvalifikácia a odborná príprava || 1 013 || 2 962 || 3 000 000 Osobitné poradenské služby zamerané na podnikanie a rozvoj inkubátora || 70 || 2 500 || 175 000 Príspevok na založenie podniku (Príspevok na samozamestnanie) || 150 || 15 000 || 2 250 000 Medzisúčet (a): || – || 6 687 500; (67,21 %) Príspevky a stimuly (opatrenia podľa článku 7 ods. 1 písm. b) nariadenia EGF) Príspevky na hľadanie práce || 1 013 || 3 023 || 3 062 500 Príspevok na mobilitu || 100 || 2 000 || 200 000 Medzisúčet (b): || – || 3 262 500; (32,79 %) Činnosti súvisiace s prípravou, riadením, informovaním a propagáciou a kontrolou: 1. Prípravné činnosti || – || 40 000 2. Riadiace činnosti || – || 40 000 3. Informovanie a propagácia || – || 100 000 4. Kontrola a vykazovanie || – || 30 000 Medzisúčet (c): || – || 210 000; (2,07 %) Celkové náklady (a + b + c): || – || 10 160 000 Príspevok z fondu EGF (60 % celkových nákladov) || – || 6 096 000 (*) S cieľom vyhnúť sa desatinným číslam boli odhadované náklady na pracovníka zaokrúhlené. Zaokrúhlenie však nemá vplyv na celkové náklady jednotlivých opatrení, ktoré ostávajú v súlade so žiadosťou podanou Gréckom. (**) Z dôvodu zaokrúhľovania celková suma nepredstavuje presný súčet jednotlivých položiek. 36. Náklady na opatrenia identifikované v predchádzajúcej tabuľke ako opatrenia podľa článku 7 ods. 1 písm. b) nariadenia EGF nepresahujú 35 % celkových nákladov koordinovaného balíka personalizovaných služieb. Grécke orgány potvrdili, že tieto opatrenia sú podmienené aktívnou účasťou dotknutých príjemcov na činnostiach súvisiacich s hľadaním práce alebo s odbornou prípravou. 37. Grécke orgány potvrdili, že investičné náklady na samozamestnanie, založenie podniku a prevzatie zamestnancov nepresiahnu 15 000 EUR na príjemcu. Obdobie oprávnenosti výdavkov 38. Grécke orgány začali poskytovať personalizované služby dotknutým príjemcom 30. apríla 2014. Výdavky na opatrenia uvedené v bode 31 sú teda oprávnené na získanie finančného príspevku z fondu EGF od 30. apríla 2014 do 30. apríla 2016. 39. Grécke orgány začali vynakladať administratívne výdavky na vykonávanie programu EGF 31. marca 2014. Výdavky na činnosti súvisiace s prípravou, riadením, informovaním a propagáciou, kontrolou a vykazovaním budú preto oprávnené na finančný príspevok z fondu EGF od 31. marca 2014 do 31. októbra 2016. Doplnkovosť s opatreniami financovanými vnútroštátnymi fondmi alebo fondmi Únie 40. Grécke orgány uviedli, že finančný príspevok z fondu EGF nenahrádza opatrenia, ktoré sú povinné pre spoločnosti na základe vnútroštátnych právnych predpisov alebo kolektívnych zmlúv. 41. Zdrojom vnútroštátneho predbežného financovania alebo spolufinancovania je verejný investičný program ministerstva rozvoja. 42. Grécke orgány uviedli, že uvedené opatrenia, ktoré sú predmetom finančného príspevku z fondu EGF, nebudú predmetom finančného príspevku aj z iných finančných nástrojov Únie. Postupy konzultácií s dotknutými príjemcami alebo ich zástupcami alebo sociálnymi partnermi, ako aj miestnymi a regionálnymi orgánmi 43. Grécke orgány uviedli, že koordinovaný balík personalizovaných služieb bol vypracovaný po konzultáciách so zástupcami dotknutých príjemcov, odborovým zväzom GSEE[12] a gréckou konfederáciou podnikov. V decembri 2013 sa navrhovaná žiadosť prediskutovala na niekoľkých stretnutiach so sociálnymi partnermi, s ktorými sa konzultovalo o rôznych otázkach súvisiacich s obsahom integrovaného balíka opatrení. Systémy riadenia a kontroly 44. Žiadosť obsahuje podrobný opis systému riadenia a kontroly, ktorý špecifikuje zodpovednosti zainteresovaných orgánov. Grécko oznámilo Komisii, že finančný príspevok budú riadiť a kontrolovať tie isté orgány, ktoré v Grécku riadia a kontrolujú financovanie z Európskeho sociálneho fondu (ESF). Úrad na koordináciu a monitorovanie opatrení fondu ESF (EYSEKT) bude fungovať ako riadiaci orgán a EDEL (Výbor pre finančný audit) ako kontrolný orgán. Záväzky poskytnuté zo strany príslušného členského štátu 45. Grécke orgány poskytli všetky potrebné uistenia, že: – zásady rovnakého zaobchádzania a nediskriminácie sa budú dodržiavať v prístupe k navrhovaným opatreniam a ich vykonávaniu, – boli splnené požiadavky stanovené vo vnútroštátnych právnych predpisoch a v právnych predpisoch EÚ v oblasti hromadného prepúšťania, – spoločnosť Nutriart S.A. si splnila všetky právne záväzky týkajúce sa prepúšťania a primerane sa postarala o svojich pracovníkov, – spoločnosť Nutriart S.A. ohlásila bankrot, pričom rozhodnutie príslušného súdu sa očakáva do jesene 2014; spoločnosť Nutriart neplánuje pokračovať v činnosti po tomto termíne, – navrhované opatrenia poskytnú podporu jednotlivým pracovníkom a nepoužijú sa na reštrukturalizáciu spoločností alebo odvetví, – navrhované opatrenia nebudú predmetom finančnej podpory z iných fondov Únie alebo finančných nástrojov a zabráni sa dvojitému financovaniu, – navrhované opatrenia dopĺňajú opatrenia financované zo štrukturálnych fondov, – finančný príspevok z fondu EGF bude v súlade s procesnými a materiálnymi pravidlami Únie o štátnej pomoci. VPLYV NA ROZPOČET Návrh rozpočtu 46. Fond EGF neprekročí maximálnu ročnú sumu 150 miliónov EUR (v cenách z roku 2011), ako sa to stanovuje v článku 12 nariadenia Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020[13]. 47. Po preskúmaní žiadosti vzhľadom na podmienky stanovené v článku 13 ods. 1 nariadenia EGF a s ohľadom na počet dotknutých príjemcov, navrhované opatrenia a odhadované náklady Komisia navrhuje mobilizovať z fondu EGF sumu 6 096 000 EUR, ktorá predstavuje 60 % celkových nákladov navrhovaných opatrení, s cieľom poskytnúť finančný príspevok k žiadosti. 48. Navrhované rozhodnutie mobilizovať fond EGF prijmú spoločne Európsky parlament a Rada, ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[14]. Súvisiace akty 49. Zároveň s predložením tohto návrhu na rozhodnutie o mobilizácii fondu EGF Komisia predloží Európskemu parlamentu a Rade návrh na presun príslušnej rozpočtovej položky v sume 6 096 000 EUR. 50. Zároveň s prijatím tohto návrhu na rozhodnutie o mobilizácii fondu EGF Komisia prijme rozhodnutie o finančnom príspevku prostredníctvom vykonávacieho aktu, ktorý nadobudne účinnosť v deň, keď Európsky parlament a Rada prijmú navrhované rozhodnutie o mobilizácii fondu EGF. Návrh ROZHODNUTIE EURÓPSKEHO PARLAMENTU A RADY o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2014/001 EL/Nutriart) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014 – 2020) a o zrušení nariadenia (ES) č. 1927/2006[15], a najmä na jeho článok 15 ods. 4, so zreteľom na návrh Európskej komisie, konajúc v súlade s postupom stanoveným v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[16], keďže: (1) Európsky fond na prispôsobenie sa globalizácii (EGF) bol zriadený s cieľom poskytovať podporu pracovníkom, ktorí boli prepustení, a samostatne zárobkovo činným osobám, ktoré ukončili činnosť z dôvodu veľkých štrukturálnych zmien v usporiadaní svetového obchodu v dôsledku globalizácie, v dôsledku pokračovania celosvetovej finančnej a hospodárskej krízy, na ktorú sa zameriava nariadenie (ES) č. 546/2009[17], alebo v dôsledku novej celosvetovej finančnej a hospodárskej krízy, a pomôcť im pri ich opätovnom začleňovaní do trhu práce. (2) Fond EGF neprekročí maximálnu ročnú sumu 150 miliónov EUR (v cenách z roku 2011), ako sa to stanovuje v článku 12 nariadenia Rady (EÚ, Euratom) č. 1311/2013, ktorým sa ustanovuje viacročný finančný rámec na roky 2014 – 2020[18]. (3) Grécko 5. februára 2014 podalo žiadosť o mobilizáciu fondu EGF v súvislosti s prepúšťaním v podniku Nutriart S.A. a u 25 poskytovateľov a následných výrobcov: spoločnosti AR.ZIGAS & SIA a 24 samostatne zárobkovo činných osôb, ktorých činnosť sa skončila a bola závislá od primárneho podniku, a doplnilo ju o ďalšie informácie podľa článku 8 ods. 3 nariadenia (EÚ) č. 1309/2013. Táto žiadosť spĺňa požiadavky na stanovenie finančného príspevku z fondu EGF podľa článku 13 nariadenia (EÚ) č. 1309/2013. (4) Podľa článku 6 ods. 2 nariadenia (EÚ) č. 1309/2013 sa Grécko rozhodlo poskytovať personalizované služby spolufinancované fondom EGF aj mladým ľuďom, ktorí nie sú zamestnaní, ani nie sú v procese vzdelávania alebo odbornej prípravy (NEET). (5) Preto je potrebné mobilizovať fond EGF s cieľom poskytnúť finančný príspevok v sume 6 096 000 EUR v súvislosti so žiadosťou predloženou Gréckom, PRIJALI TOTO ROZHODNUTIE: Článok 1 V rámci všeobecného rozpočtu Európskej únie na rozpočtový rok 2014 sa mobilizuje Európsky fond na prispôsobenie sa globalizácii (EGF) s cieľom poskytnúť sumu 6 096 000 EUR vo forme viazaných a platobných rozpočtových prostriedkov. Článok 2 Toto rozhodnutie sa uverejní v Úradnom vestníku Európskej únie. V Bruseli Za Európsky parlament Za Radu predseda predseda [1] Ú. v. EÚ L 347, 20.12.2013, s. 855. [2] Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1). [3] V súlade s tretím odsekom článku 3 nariadenia (ES) č. 1927/2006. [4] Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1). [5] Nariadenie Komisie (EÚ) č. 1046/2012 z 8. novembra 2012, ktorým sa vykonáva nariadenie Európskeho parlamentu a Rady (ES) č. 1059/2003 o zostavení spoločnej nomenklatúry územných jednotiek pre štatistické účely (NUTS), pokiaľ ide o zasielanie časových radov pre nové regionálne členenie (Ú. v. EÚ L 310, 9.11.2012, s. 34). [6] V zmysle článku 3 písm. a) nariadenia EGF. [7] V zmysle článku 3 písm. b) nariadenia EGF. [8] Spoločnosť Nutriart S.A. ohlásila bankrot 21. júna 2013. [9] Hranica chudoby v Grécku je 5 508 EUR na rok a osobu v prípade jednotlivcov a 11 986 EUR v prípade rodín pozostávajúcich z dvoch dospelých osôb a dvoch detí do 14 rokov. [10] Zdroj: ELSTAT. Prieskum pracovných síl štvrtý štvrťrok 2013 [11] Tvorba hrubého fixného kapitálu sa v národných účtoch vymedzuje ako akvizície mínus zbavovanie sa vytvorených fixných aktív, t. j. aktíva určené na použitie vo výrobe iných tovarov a služieb počas obdobia viac než jedného roka. [12] Grécka konfederácia gréckych pracovníkov (GSSE) [13] Ú. v. EÚ L 347, 20.12.2013, s. 884. [14] Ú. v. EÚ C 373, 20.12.2013, s. 1. [15] Ú. v. EÚ L 347, 20.12.2013, s. 855. [16] Ú. v. EÚ C 373, 20.12.2013, s. 1. [17] Ú. v. EÚ L 167, 29.6.2009, s 26. [18] Ú. v. EÚ L 347, 20.12.2013, s. 884.